സ്കൂളില് നിന്ന് അപേക്ഷ കൈമാറാത്തതിനാല് സേ പരീക്ഷ എഴുതാന് കഴിഞ്ഞില്ല ഒരു വിദ്യാര്ഥിക്ക് മാത്രമായി പരീക്ഷ നടത്തണം: ഹൈക്കോടതി കൊച്ചി: സ്കൂള് അധികൃതരുടെ അനാസ്ഥ മൂലം പത്താം ക്ലാസ് സേ പരീക്ഷ അവസരം നഷ്ടപ്പെട്ട വിദ്യാര്ഥിക്കു വേണ്ടി മാത്രം പരീക്ഷ നടത്താന് ഹൈക്കോടതിയുടെ ഉത്തരവ്. കണ്ണൂര് ഗവ. സിറ്റി ഹയര് സെക്കന്ഡറി സ്കൂള് വിദ്യാര്ഥി എം. മുഹമ്മദ് നിഹാദിനായി മാത്രം പരീക്ഷ നടത്താനാണ് ഉത്തരവ്. സേ പരീക്ഷയ്ക്ക് അപേക്ഷ നല്കിയിട്ടും സ്കൂളില്നിന്ന് കൈമാറാത്തതിനാലാണ് നിഹാദിന് അവസരം നഷ്ടപ്പെട്ടത്. രണ്ട് മാസത്തിനകം അവസരം നല്കണമെന്നാണ് ജസ്റ്റിസ് രാജ വിജയരാഘവന്റെ ഉത്തരവ്. 202021 എസ്എസ്എല്സി പരീക്ഷയില് ഫിസിക്സ് ഒഴികെ മറ്റെല്ലാ വിഷയങ്ങളിലും നിഹാദ് പാസായിരുന്നു. തുടര്ന്നാണ് സേ പരീക്ഷയ്ക്ക് അപേക്ഷ നല്കിയത്. ഫീസടച്ച ചെലാന് അടക്കം സ്കൂളില് ഏല്പ്പിച്ചു. എന്നാല് ഓഗസ്റ്റ് 17ന് നടന്ന പരീക്ഷ എഴുതാനായി എത്തിയപ്പോള് പട്ടികയില് പേരില്ലാത്തതിനാല് എഴുതാന് കഴിഞ്ഞില്ല. ഇക്കാര്യം ചൂണ്ടിക്കാട്ടി വീണ്ടും അവസരം നല്കണമെന്ന ആവശ്യം ഉന്നയിച്ച് വിദ്യാഭ്യാസ അധികൃതര്ക്ക് പരാതി നല്കിയെങ്കിലും ഫലമുണ്ടായില്ല. ഒരു വിദ്യാര്ഥിക്കു വേണ്ടി പരീക്ഷ നടത്തുന്നത് പ്രായോഗികമല്ലെന്നായിരുന്നു സര്ക്കാര് നിലപാട്. തുടര്ന്നാണ് നിഹാദിന്റെ പിതാവ് നൗഷാദ് മുക്കാലിയാണ് ഹൈക്കോടതിയെ സമീപിച്ചത്.